S-745/2014

Mál þetta sem dómtekið er í dag er höfðað með ákæru útgefinni af lögreglustjóranum á höfuðborgarsvæðinu 2. september 2014 „á hendur B-kk-þgf Í-kk-þgf B-kk-þgf, kt. 000000-0000, Fannafold 176, Reykjavík, fyrir eftirtalin umferðar- og fíkniefnalagabrot, með því að hafa:

1. Fimmtudaginn 1. maí 2014, að Fannafold 176 í Reykjavík, haft í vörslum sínum í sölu- og dreifingarskyni 102,88 g af maríhúana, sem ákærði B-kk-nf framvísaði til lögreglu og lögreglumenn fundu við leit í íbúðinni.

M: 007-2014-23640

2. Laugardaginn 7. júní 2014 ekið bifreiðinni TF-719 án þess að hafa öðlast ökurétt, undir áhrifum áfengis og óhæfur til að stjórna henni örugglega vegna áhrifa ávana- og fíkniefna (í blóði mældist vínandamagn 1,23 ‰ og tetrahýdrókannabínól 0,7 ng/ml) vestur Kleppsveg í Reykjavík, við Langholtsveg, þar sem lögregla stöðvaði aksturinn og fyrir að hafa notað farsíma án handfrjáls búnaðar við akstur bifreiðarinnar.

M: 007-2014-33345

3. Laugardaginn 28. júní 2014, við götuna Straum í Reykjavík, til móts við Nethyl, haft í vörslum sínum 3 stykki af MDMA sem ákærði framvísaði til lögreglu.

M: 007-2014-38253

Telst brot í lið 1 og 3 varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og brot í lið 2 við 1., sbr. 3. mgr. 45. gr., 1., sbr. 2. mgr. 45. gr. a, 1. mgr. 48. gr. og 1. mgr. 47. gr. a., allt sbr. 1. mgr. 100. gr. umferðarlaga nr. 50/1987 með áorðnum breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. gr. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006. Krafist er upptöku á 102,88 g af maríhúana og 3 stykkjum af MDMA, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er krafist upptöku á 1 vigt skv. 7. mgr. 5. gr. sömu laga.“

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í apríl 1996. Hann var dæmdur í héraðsdómi 12. nóvember 2013 fyrir brot gegn 1. mgr. 217. gr. og 233. gr. laga nr. 19/1940. Var ákvörðun refsingar frestað skilorðsbundið. Ákærði hefur rofið skilorðið og verður nú að ákvarða honum refsingu fyrir það brot og bæta við refsingu í máli þessu. Með hliðsjón af því, ungum aldri ákærða og skýlausri játningu hans er refsing ákveðin fangelsi í 60 daga, sem bundið verður skilorði sem í dómsorði greinir.

Ákærði er sviptur ökurétti í 10 frá uppkvaðningu dómsins að telja.

Upptaka fer fram svo sem í dómsorði greinir.

Ákærði greiði sakarkostnað skv. yfirliti.

D ó m s o r ð :

Ákærði, B-kk-nf Í-kk-nf B-kk-nf, sæti fangelsi í 60 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærði er sviptur ökurétti í 10 mánuði frá uppkvaðningu dómsins að telja.

Upptæk eru gerð til ríkissjóðs 102,88 g af maríhúana og 3 stykki af MDMA sem lögregla lagði hald á við rannsókn málsins.

Ákærði greiði 139.460 krónur í sakarkostnað.

S-kk-nf S-kk-nf.